Leer praat met gemak | Netwerk24
Leer praat met gemak
Bloemfontein Toastmasters se bedrywighede vir die jaar begin op Woensdag (16/01) om 17:30 by die kantoor van MedFM in die Brandwag-sakekompleks in McHardylaan.
Hannatjie Penning, ’n komiteelid, sê hierdie vereniging is die perfekte plek waar jy jou kommunikasievaardighede kan verbeter en jou selfvertroue kan bou.
“By Toastmasters leer die lede om met gemak voor ’n gehoor te praat – in ’n omgewing waar hulle mekaar ondersteun. Jy sluit nie aan by die Toastmasters omdat jy goed kan praat nie, maar sodat jy kan leer om beter en met gemak te praat.”
Penning sê elke nuwe lid wat aansluit kry ’n handleiding en moet toesprake voorberei en aanbied.
Elke spreker word ná die toespraak geëvalueer en ontvang opbouende kommentaar wat daarop gemik is om elkeen se sterk punte te verbeter.
Daar is ook ’n afdeling waar lede onvoorbereide toesprake lewer, wat lede leer om op hul voete te dink.
In die leierskapafdeling kan lede ’n sertifikaat van Toastmasters Internasionaal verwerf as hulle verskillende projekte afhandel.
Vir meer inligting, bel Penning by 083-805-1342.